Presidenti Bush thotë se në Irak nuk do të kthehet tirania - 2003-07-02
Paul Bremer: sulmet e kohëve të fundit janë shqetësuese, por nuk do të ndalojnë koalicionin që të sjellë në Irak lirinë dhe demokracinë
Presidenti Bush tha se në Irak nuk do të kthehet tirania. Presidenti tha se besnikët e Sadam Husienit fshihen pas sulmeve thuajse të përditshme kundër forcave të koalicionit të udhëhequr nga Shtetet e Bashkuara. Ai shtoi se ata që kërcënojnë rendin dhe qëndrueshmërinë e Irakut do të përballen me shkatërrimin, ashtu si u përball regjimi i Sadam Huseinit. Më parë, administratori amerikan për Irakun, Paul Bremer, tha se sulmet e kohëve të fundit janë shqetësuese, por nuk do të ndalojnë koalicionin që të sjellë në Irak lirinë dhe demokracinë. Ndërkaq, mijëra irakianë që hidhnin parulla anti-amerikane morën pjesë në varrimin e viktimave të një shpërthimi që ndodhi natën në një xhami në perëndim të Bagdadit. Dëshmitarët irakianë thanë si shpërthimi u shkaktua nga një bombë ose raketë amerikane, por zyrtarët amerikanë e kanë kundërshtuar këtë akuzë. Krye-inspektori i Kombeve të Bashkuara për armët në Irak, Hans Blix, doli zyrtarisht në pension pas një mandati 3 vjeçar në kërkimin e pasukseshëm të armëve të ndaluara të Irakut. Në një letër, sekretari i Përgjithshëm i Kombeve të Bashkuara, Kofi Annan, përshëndeti zotin Blix për qetësinë, hijeshinë dhe profesionalizmin e tij, veçanërisht kur u ndodh përballë asaj që ai e cilësoi si trysni e papërshkruar gjatë disa muajve të fundit. Muajin e kaluar, zoti Blix paraqiti raportin e tij të fundit në Këshillin e Sigurimit lidhur me kërkimet për armë të shkatërrimit në masë në Irak. Në raport, zoti Blix shprehu zhgënjim që inspektorët e tij nuk patën mundësinë që të përfundonin punën në kërkim të armëve, para fillimit të operacionit ushtarak në Irak, të udhëhequr nga Shtetet e Bashkuara. Ai i bëri thirrje Washingtonit që të përdorë ekspertizën, që ekipet e Kombeve të Bashkuara kanë fituar gjatë 10 vjet inspektime armësh në Irak. 75 vjeçari Blix tha se do ta kalojë pensionin në vendlindjen e tij, Suedi. //ze//